Hoe om te weet as 'n kollega jou manipuleer - Jou Werk | Solidariteit WêreldJou Werk | Solidariteit Wêreld
Tuis › AF › Hoe om te weet as 'n kollega jou manipuleer
Hoe om te weet as 'n kollega jou manipuleer
Dinsdag, Julie 11th, 2017
Werkverhoudings en vriendskappe kan net op onderlinge vertroue en respek gebaseer word.
Dit kan nooit eenrigting-verkeer wees waar een vennoot, kollega of vriend die heel tyd gee en uitgebuit voel terwyl die ander party al die voordele en plesier kry nie. Dit is nie vriendskap of 'n gesonde verhouding nie, dit is emosionele manipulasie. En dit is toksies en uiters skadelik vir die emosionele en selfs fisiese welstand van die slagoffers.
Ongelukkig is daar miljoene manipuleerders daar buite wat wetend of onwetend manipuleer, net soos daar miljoene slagoffers van manipulasie is. As jy dink jy val onder een van die twee, lees verder.
So, wat doen manipuleerders en hoe weet jy as jy gemanipuleer word?
Verhoudingsdeskundiges stem saam dat emosionele manipuleerders op jou swakhede aas en dikwels jou eie woorde as 'n wapen teen jou gebruik om te kry wat hulle wil hê.
Lewensafrigter Preston Ni omskryf manipulasie as "die uitoefening van oordrewe invloed deur verstandelike verdraaiing en emosionele uitbuiting met die doel om ten koste van die slagoffer mag, beheer, voordele en voorregte te bekom".
Hy sê manipulerende individue het vier karaktertrekke. Eerstens, hulle weet hoe om jou swakhede uit te snuffel. Hulle gebruik dan hierdie swakhede teen jou. Dan gee hulle op hul agterbakse manier iets kosbaar vir jou net om hul eiebelang te bevorder. Laastens, of dit nou werk-, sosiale of familieverhoudings is, hierdie uitbuitende gedrag sal waarskynlik aanhou totdat jy dit stopsit.
Beatty Cohan, psigoterapis en outeur van For Better, For Worse, Forever: Discover the Path to Lasting Love, sê daar is duidelike tekens wanneer jy met 'n manipuleerder te doen het. Omdat hulle net oor hulself bekommerd is, verkleineer hulle jou gevoelens. Hulle jak jou af, gee jou die skuld vir hul slegte gedrag, weier om hul gedrag te verduidelik en verander net hul gedrag as jy genoeg gehad het.
Sy sê jou geregverdigde woede of kommer oor die manipulasie word beantwoord deur die manipuleerder se besware dat jy oorreageer of verspot is. Hulle vra nooit verskoning nie, sê Cohan.
Sy sê hulle aas op jou insekuriteite en gebruik dit voor ander mense teen jou. Hulle weet dat jy dalk selfbewus voel daaroor dat jy gewig aangesit het en spreek jou voor vriende en familie aan omdat jy 'n ekstra skeppie aartappelslaai by 'n braai vat.
Ni en Cohan stem saam dat wanneer jy jou rug op die verhouding draai, die manipuleerder gou probeer opmaak deur vaagweg verskoning te vra en jou met mooipraatjies te probeer oorreed om te bly. Verkies jy egter om te bly, gaan hy voort met sy manipulasie. Dit gaan altyd oor hulle en nooit oor andere nie.
Suzanne Degges-White PhD sê jy het met 'n manipuleerder te doen as daar 'n wanbalans is tussen jou en hulle vlakke van openheid met mekaar. Jy voel asof jy altyd "op bystand" is as hulle probleme het, maar dat hulle skitter in hul afwesigheid uit jou lewe as jy hulle nodig het.
White sê ander mense sal ook teenoor jou begin opmerkings maak oor die uitbuitende aard van die verhouding.
Erica Tempesta, 30 July 2015, "Are you dating an emotional manipulator?" http://www.dailymail.co.uk/femail/article-3180252/Are-dating-emotional-manipulator-Relationship-experts-reveal-six-warning-signs-prove-relationship-toxic-lead-heartbreak.html.
Preston Ni, 1 June 2014, "How to spot and stop manipulation", https://www.psychologytoday.com/blog/communication-success/201406/how-spot-and-stop-manipulators.
Suzanne Degges-White, 25 March 2014, "How to handle manipulators", https://www.psychologytoday.com/blog/lifetime-connections/201403/how-handle-manipulators.